《青士明府招同吴天章游阌乡南山九龙泉入夜始归署赋诗纪事》
清代·仝轨

雨气昏三日，晴光笼万井。鸟入石林深，人行溪路永。

陟冈泥尚滑，渡水浪犹猛。千折到荆山，十里望奉岭。

野阔想姬牛，原高问轩鼎。尘沙埋古塞，风雷秘灵境。

僧户启层台，龙泉瞰绝顶。天围远近村，田乱南东町。

黄鸡进野服，白堕携方领。寒嚼召平瓜，大食了翁饼。

焉知礼法疏，那复冠裾整。手势恣喧呼，脚力竞驰骋。

君子喜喈喈，小人绝悻悻。海鸥自可下，国狗谁云犷。

不知落日低，乍觉单衣冷。萧萧听骝骆，聒聒随蛙黾。

翳翳乌椑阴，淡淡苍芦影。人烟渐窣窣，鬼火忽耿耿。

红烛导斜桥，青衣指深阱。近城路始平，出险辔还并。

佳客信江湖，使君讵酩酊。乏嘲夹谷欠，余羡延陵勇。

一石酒量豪，万斛诗才涌。探珠君早获，倚玉余真幸。

他年共把读，聊作黄金矿。

作者简介：河南郏县人，字本同。少时即知名，康熙四十四年举人。施闰章、王士禛均盛称其诗文。主大梁书院讲席，学者称平山先生。有《夔园》、《真志堂》等集。